
Балигъхэм яхохьэ
СССР-м спортымкIэ щIыхь зиIэ и мастер, бгъуэнейрэ къэралым и чемпион хъуа Королёв Николай и фэеплъу Мэзкуу щекIуэкIащ боксымкIэ балигъхэм я урысейпсо зэхьэзэхуэ. Абы хэтащ Къэбэрдей-Балъкъэрым щыщ Лэшкэн Залым.
Ди лъэпкъэгъум илъэсипщIым щIигъуауэ а спорт лIэужьыгъуэмкIэ зегъасэ икIи зыбжанэрэ ди республикэм и цIэр и текIуэныгъэфIхэмкIэ игъэIуащ. Апхуэдэу, 2010 гъэм ар къыщыхэжаныкIащ къэралпсо зэхьэзэхуэм. ИужькIэ ныбжьыщIэхэм я дунейпсо зэIущIэхэм пашэ щыхъуащ.
Иджы япэу Лэшкэныр балигъхэм я зэхьэзэхуэм хэтащ икIи Iэзагъ лъагэ хьэлъу зыкъигъэлъагъуэурэ зэIущIэм и финалым нэсащ. Арщхьэ-кIэ абы къыщыпэщIэ- тар зымащIэкIэ нэхъ лъэщу къыщIэкIащ икIи Залым къылъысар етIуанэ увыпIэрщ.
Боксёр Iэзэхэу КIэрэф Залымрэ Къудей Таукъанрэ я нэIэм щIэт ди щIалэм мы махуэхэм Iуащхьэмахуэ лъапэ зыгъэсэныгъэхэр щрегъэкIуэкI. Абы иужькIэ хэтынущ «Спартак»-м и кубокыр къэхьыным ехьэлIауэ Краснодар щыIэну къэралпсо зэхьэзэхуэ зэIухам.
КЪЭХЪУН Бэч.
Кучинэм зыри къыпэлъэщыркъым
Къэбэрдей-Балъкъэрым щыщ Кучинэ Марие текIуэныгъэ къыщихьащ «Лукашевич Юрийрэ Середкин Вячеславрэ я мемориал» XXXIV урысейпсо зэхьэзэхуэу Челябинск щекIуэкIам.
«Атлетикэ псынщIэм и манеж» спорт комплексым прохладнэдэсым къыщызэринэкIащ 1 метррэ сантиметр 91-рэ хъу лъагапIэр икIи дыщэ медалыр къылъысащ. Абы къыкIэлъокIуэ Королёвэ Кристинэрэ (метр 1,88-рэ) Николенкэ Светланэрэ (метр 1,84-рэ).
ИлъэсыщIэр текIуэныгъэкIэ къызэIузыха, тIэунейрэ дуней псом и чемпионкэ Кучинэ Марие зэман гъунэгъум хэтынущ Урысейм и Гран-при щIымахуэ зэхьэзэхуэхэм я Iыхьитхум. Финалыр гъатхэпэм икухэм Мэзкуу щекIуэкIынущ.
МЭЗКУУ Къанщобий.
Абрэджыр токIуэ
Ди газетым зэрытетащи, Миндиашвили Дмитрий и цIэр зезыхьэ бэнэкIэмкIэ академием и саугъэтхэр къэхьыным теухуауэ илъэс къэс къызэрагъэпэщ бэнэ-кIэ хуитымкIэ урысейпсо зэхьэзэхуэ зэIухар Красноярск щекIуэкIащ. Абы и етIуанэ махуэм Къэбэрдей-Балъкъэрым и гъэсэнхэм иджыри зы дыщэрэ жэзрэ къыщахьащ.
Зи хьэлъагъыр килограмм 70-м нэблагъэхэм я гупым къыщыпэлъэщын къахэкIакъым ди лъахэгъу Абрэдж Аюб. Абы зэхьэзэхуэм и дыщэ медалыр зыIэригъэхьащ.
Финал ныкъуэ зэIущIэм къыщыхагъэщIащ икIи ещанэ хъуащ ЛампIэжь Мулид (кг 74-рэ).
Ипэ махуэм текIуэныгъэ къыщызыхьахэми хуэдэу, Абрэджым Iэмал игъуэтащ «Голден Гран-при Иван Ярыгин» дунейпсо зэхьэзэхуэм и Iыхьэу Красноярск щIышылэм и 29 — 31-хэм щекIуэкIынум зыкъыщигъэлъэгъуэну.
ЖЫЛАСЭ Замир.
